CELEX: 32020D0509
Language: hu
Date: 2020-04-03 00:00:00
Title: A Tanács (EU) 2020/509 határozata (2020. április 3.) a Romániában fennálló túlzott költségvetési hiányról

8.4.2020   
               
               
                  HU
               
               
                  Az Európai Unió Hivatalos Lapja
               
               
                  L 110/58
               
            
         A TANÁCS (EU) 2020/509 HATÁROZATA
         (2020. április 3.)
         a Romániában fennálló túlzott költségvetési hiányról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 126. cikke (6) bekezdésére,
         tekintettel az Európai Bizottság javaslatára,
         tekintettel a Románia által tett észrevételekre,
         mivel:
         
                     (1)
                  
                  
                     Az Európai Unió működéséről szóló szerződés (EUMSZ) 126. cikke szerint a tagállamoknak kerülniük kell a túlzott költségvetési hiányt.
                  
               
                     (2)
                  
                  
                     A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.
                  
               
                     (3)
                  
                  
                     Az EUMSZ 126. cikke szerinti túlzott költségvetési hiány esetén követendő eljárás, amelyet a 1467/97/EK tanácsi rendelet (1) (amely a Stabilitási és Növekedési Paktum része) részletez, előírja, hogy a túlzott költségvetési hiány fennállását határozatban kell megállapítani. Az Európai Unióról szóló szerződéshez és az EUMSZ-hez csatolt, a túlzott hiány esetén követendő eljárásról szóló (12.) jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. A 479/2009/EK tanácsi rendelet (2) megállapítja az említett rendelkezések alkalmazására vonatkozó részletes szabályokat és meghatározásokat.
                  
               
                     (4)
                  
                  
                     Az EUMSZ 126. cikkének (5) bekezdése előírja a Bizottság számára, hogy ha úgy ítéli meg, hogy egy tagállamban túlzott hiány áll fenn vagy következhet be, erről küldjön véleményt az érintett tagállamnak, és tájékoztassa erről a Tanácsot. Az EUMSZ 126. cikkének (3) bekezdése szerint elfogadott jelentését, valamint a Gazdasági és Pénzügyi Bizottság által az EUMSZ 126. cikkének (4) bekezdése szerint elfogadott véleményt figyelembe véve, a Bizottság megállapította, hogy Romániában túlzott költségvetési hiány áll fenn. Ezért a Bizottság 2020. március 4-én erről véleményt küldött Romániának, amelyről tájékoztatta a Tanácsot (3).
                  
               
                     (5)
                  
                  
                     Az EUMSZ 126. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott költségvetési hiány. Románia esetében az általános értékelés megállapításai a következők.
                  
               
                     (6)
                  
                  
                     A román hatóságok által 2019. szeptember 30-án bejelentett adatok – amelyeket ezt követően az Eurostat megerősített – azt mutatják, hogy a román költségvetési hiány 2018-ban elérte a bruttó hazai termék (GDP) 3 %-át, miközben az államadósság a GDP 35,0 %-át tette ki. Figyelembe véve a román nemzeti statisztikai hivatal által az Eurostat sajtóközleményének közzétételét követően bejelentett, felülvizsgált GDP-adatokat, az említett arányok némileg megváltoztak: 2018-ban a hiány a GDP 2,9 %-a, az államadósság pedig a GDP 34,7 %-a volt. A bejelentésben a 2019-re vonatkozó tervezett költségvetési hiány a GDP 2,8 %-ának felelt meg.
                  
               
                     (7)
                  
                  
                     2019. december 10-én a kormány elfogadta a 2020–2022 közötti időszakra vonatkozó költségvetési stratégiáját (a továbbiakban: költségvetési stratégia), amelyben a 2019. évi költségvetési hiánycélt a GDP 3,8 %-ában határozták meg. Ez meghaladja és nem közelíti meg az EUMSZ-ben a GDP 3 %-ában meghatározott referenciaértéket. Emellett az EUMSZ szerinti referenciaérték 2019-es túllépése nem kivételes, mivel ez nem rendkívüli esemény vagy jelentős mértékű gazdasági visszaesés következménye az EUMSZ és a Stabilitási és Növekedési Paktum értelmében. A Bizottság 2020. téli előrejelzése szerint a reál-GDP növekedése 2019-ben 3,9 %-os, 2020-ban pedig 3,8 %-os lesz, míg a kibocsátási rés várhatóan nulla körüli értéket ér el. 2019-ben az egyszeri tételek a GDP 0,1 %-át tették ki, és a személygépkocsikra kivetett környezetvédelmi bélyegilleték visszatérítésének tudhatók be. Az EUMSZ szerinti referenciaérték tervezett túllépése az EUMSZ és a Stabilitási és Növekedési Paktum értelmében nem átmeneti. A Bizottság költségvetési változókkal kiegészített 2020. téli előrejelzése szerint a költségvetési hiány 2019-ben a GDP 4 %-a, 2020-ban 4,9 %-a, 2021-ben pedig 6,9 %-a lesz. A hiány előre jelzett növekedését főként a jelentős nyugdíjemelések okozzák. A kormány a költségvetési stratégiában azzal is számol, hogy a költségvetési hiány 2020-ban és 2021-ben is az EUMSZ szerinti referenciaérték felett marad, 2020-ban a GDP 3,6 %-át, 2021-ben pedig a GDP 3,4 %-át teszi majd ki. Az EUMSZ hiányra vonatkozó kritériuma tehát prima facie nem teljesül.
                  
               
                     (8)
                  
                  
                     Románia államadóssága 2018-ban a GDP 34,7 %-át tette ki. Mind a költségvetési stratégia, mind a Bizottság költségvetési változókkal kiegészített 2020. téli előrejelzése azt vetíti előre, hogy az államadósság 2021-ig növekedni fog, de az EUMSZ referenciaértéke alatt marad. A költségvetési stratégia előrejelzése szerint az államadósság 2021-ben a GDP 37,8 %-ára emelkedik. A Bizottság szerint ennél meredekebb növekedés várható, és az államadósság 2021-ben eléri a GDP 41,9 %-át. Az EUMSZ adósságra vonatkozó kritériuma tehát teljesül.
                  
               
                     (9)
                  
                  
                     Az EUMSZ 126. cikke (3) bekezdésében foglalt követelményeknek megfelelően a Bizottság az EUMSZ 126. cikke (3) bekezdése szerinti jelentésében elemezte az összes releváns tényezőt is. Az 1467/97/EK rendelet 2. cikkének (4) bekezdése szerint minden olyan esetben, amikor az államadósság GDP-hez viszonyított aránya nem haladja meg a referenciaértéket, a túlzott költségvetési hiány fennállásáról szóló határozathoz vezető lépések során releváns tényezőket kell figyelembe venni. A Bizottság a hiányra vonatkozó kritérium teljesítésének értékelésekor figyelembe vette a releváns tényezőket, különösen azt, hogy 2017 óta Románia nem hozott eredményes intézkedéseket a jelentős eltérési eljárás keretében tett tanácsi ajánlások nyomán, továbbá a Románia által a strukturális reformok terén elért korlátozott előrehaladást, valamint a Románia tekintetében közép- és hosszú távon fennálló magas költségvetési fenntarthatósági kockázatokat. E tényezők nem változtatnak azon a következtetésen, miszerint az EUMSZ hiányra vonatkozó kritériuma nem teljesül,
                  
               ELFOGADTA EZT A HATÁROZATOT:
         
            1. cikk
            Az általános értékelésből az következik, hogy Romániában a költségvetési hiányra vonatkozó kritériumnak való meg nem felelés miatt túlzott költsévetési hiány áll fenn.
         
         
            2. cikk
            Ennek a határozatnak Románia a címzettje.
         
         
            Kelt Brüsszelben, 2020. április 3-án.
            
               
                  a Tanács részéről
               
               
                  az elnök
               
               G. GRLIĆ RADMAN
            
         
         
            (1)  A Tanács 1467/97/EK rendelete (1997. július 7.) a túlzott hiány esetén követendő eljárás végrehajtásának felgyorsításáról és pontosításáról (HL L 209., 1997.8.2., 6. o.).
         
            (2)  A Tanács 479/2009/EK rendelete (2009. május 25.) az Európai Közösséget létrehozó szerződéshez csatolt, a túlzott hiány esetén követendő eljárásról szóló jegyzőkönyv alkalmazásáról (HL L 145., 2009.6.10., 1. o.).
         
            (3)  A Romániára vonatkozó, a túlzott hiány esetén követendő eljáráshoz kapcsolódó dokumentumok a következő weboldalon találhatóak: https://ec.europa.eu/info/business-economy-euro/economic-and-fiscal-policy-coordination/eu-economic-governance-monitoring-prevention-correction/stability-and-growth-pact/corrective-arm-excessive-deficit-procedure/ongoing-excessive-deficit-procedures/romania_en